Okresná prokuratúra Námestovo 
Hviezdoslavovo námestie 213, 029 01 Námestovo

Sp. zn. : Pv 169/12/5507	Námestovo, 18.6.2012
EEČ : 2-41-47-2012

U Z N E S E N I E

Trestná vec:	obvinený XXXXX  
Prečin:	Krádeže podľa § 212 odsek 2 písmeno f Trestného zákona.

Rozhodol: 	prokurátor Okresnej prokuratúry Námestovo
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	stíhaného, že dňa 03. 03. 2012 v čase okolo 19,30 hod. v predajni XXXXX v Tvrdošíne, odcudzil z regála s mäsovými výrobkami 100 g balenie kuracej šunky, ktorú si ukryl do rukáva, následne pri pokladni zaplatil iba za tovar v košíku a so skrytým tovarom sa pokúsil odísť bez platenia a bol prichytený ostrahou predajne, čím spôsobil spoločnosti XXXXX, škodu vo výške 0,65 €,
	a takto konal aj napriek tomu, že bol dňa 19. 11. 2011 postihnutý Obvodným oddelením PZ Tvrdošín v blokovom konaní č. A0140256 pokutou 30,- € za priestupok proti majetku podľa § 50 ods. 1 Zákona č. 372/1990 Zb. o priestupkoch v platnom znení, ktorého sa dopustil dňa 19. 11. 2011 drobnou krádežou v rovnakom obchode.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník Obvodného oddelenia PZ XXXXX uznesením sp. zn. ORP-253/TV-DK-2012 zo dňa 27. 03. 2012 podľa § 206 ods. 1 Trestného poriadku začal trestne stíhať XXXXX ako obvineného z prečinu krádeže podľa § 212 ods. 2 písm. f) Trestného zákona, v podstate na horeuvedenom skutkovom základe. Po skončení skráteného vyšetrovania predložil poverený príslušník tunajšej prokuratúre spis spolu s návrhom na podmienečné zastavenie trestného stíhania.

	Zo spisového materiálu som zistil, že v skrátenom vyšetrovaní boli objasnené všetky skutočnosti v rozsahu potrebnom na rozhodnutie veci, pričom vo vzťahu k obvinenému XXXXX sú skutočne splnené všetky zákonné podmienky na podmienečné zastavenie trestného stíhania.

	Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

	Na prečin krádeže podľa § 212 ods. 2 Trestného zákona ustanovil zákonodarca trest odňatia slobody s hornou hranicou dva roky.

	XXXXX pred povereným príslušníkom PZ dňa 30. 04. 2012 priznal spáchanie skutku, oľutoval ho a urobil aj príslušné vyhlásenie, tiež súhlasil s podmienečným zastavením trestného stíhania. 

	Poškodená organizácia, zastúpená zamestnankyňou XXXXX, si neuplatnila nárok na náhradu škody, pretože táto im nevznikla, odcudzený tovar sa im vrátil v neporušenom stave.

	XXXXX nebol doteraz súdom trestaný a okrem priestupku, o ktorý sa opiera kvalifikácia skutku, priestupkovo postihnutý nebola. Zo správy Mesta XXXXX nevyplývajú negatívne poznatky o obvinenom.

	Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

	Pri určovaní dĺžky skúšobnej doby som zohľadnil závažnosť skutku a predchádzajúci život obvineného. Dospel som k záveru, že skúšobná doba v trvaní dvanásť mesiacov postačuje na preverenie, či trestné stíhanie a jeho podmienečné zastavenie mali na ďalší život obvineného pozitívny vplyv. Ak by obvinený v tejto skúšobnej dobe neviedol riadny život, v jeho trestnom stíhaní sa bude pokračovať v zmysle § 217 ods. 1 Trestného poriadku.

	Na základe všetkých vyššie popísaných skutočností som rozhodol tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Vladimír Martinovič
prokurátor